laion/Wikipedia-Exotic huggingface dataset:
ראס א-טירה

ראס א-טירה (בשמו המלא: ח'ירבת ראס א-טירה, בערבית: خربة رأس الطيرة) הוא כפר פלסטיני בנפת קלקיליה, דרומית לאלפי מנשה ומזרחית לחבלה. בשנת 2006 התגוררו בו כ-400 תושבים. בעשור הראשון של המאה ה-21 נבנתה באזור הכפר גדר ההפרדה. בגדר שממערב לכפר שער הפתוח 12 שעות ביום ומחבר בין הכפר לבין ראס עטייה, הסמוכה לחבלה. מעבר נוסף של תושבים לצד הפלסטיני מתאפשר דרך מעבר אליהו הסמוך לקלקיליה. בעקבות עתירה שהגישו לבג"ץ תושבי האזור נגד תוואי הגדר שונה התוואי, ואולם הכפר נותר בצד הישראלי. עתירה נוספת שהוגשה נגד התוואי החדש נדחתה, בנימוק שהתוואי החדש יוצר את האיזון הראוי בין השיקולים הביטחוניים לבין הפגיעה בתושבי הכפר. מדיה וקבצים בנושא ראס א-טירה בוויקישיתוף בג"ץ 7957/04 מראעבה ואחרים נ' ראש ממשלת ישראל ואחרים, ניתן ב־15 בספטמבר, 2005 בג"ץ 10309/06 מועצה מקומית אלפי מנשה ואחרים נ' ממשלת ישראל ואחרים, ניתן ב־29 באוגוסט, 2007 ערך זה הוא קצרמר בנושא הרשות הפלסטינית. אתם מוזמנים לתרום לוויקיפדיה ולהרחיב אותו.
מגדל נח'יל

מגדל נח'יל (בערבית: برج نخيل) הוא גורד שחקים שהיה מתוכנן להיבנות בדובאי. יוזמת הפרויקט הייתה חברת נח'יל, שיזמה גם את בניית איי התמרים ואת איי העולם. הבניין הוצע לראשונה בשנת 2003 תחת השם "אל-בורג'" במרכזו של האי המלאכותי ג'ומרה, אחד מאיי התמרים. מיקום המגדל שונה מספר פעמים, ולבסוף הוא תוכנן להיבנות בסמוך לאגמים מלאכותיים ברצועת החוף הממוקמת מול ג'ומרה. המגדל תוכנן להתנשא לגובה של כ-1,400 מטרים, הגבוה לעיתים מגובהם של עננים בימות החורף. בניית המגדל הייתה צפויה להימשך בין 9 ל-10 שנים. אם תתממש תוכנית הבנייה, מגדל נח'יל יהיה המגדל הגבוה ביותר בעולם ויטול את התואר מבורג' ח'ליפה. במגרש המיועד לבנייה החלו עבודות פיתוח קרקע, אך בשנת 2009 הוקפאו עבודות הבנייה והוכרז על ביטול הפרויקט.
סונטות ההולדה

סונטות ההולדה הוא השם שניתן לסונטות של שייקספיר, מספרים 1-17. הן נקראות בשם זה משום שהן קוראות לנער הצעיר, אליו הן פונות, להתחתן, להוליד ילדים ובכך להתרבות. לאורך כל סונטות ההולדה שייקספיר טוען כי הילד יהיה העתק של אביו ולכן האב יחיה דרך הילד. הזהות ההיסטורית של הנער אליו פונות הסונטות נותרה בגדר תעלומה, אך יש הסוברים כי הוא הנרי ווריות'סלי (Henry Wriothesley, 3rd Earl of Southampton), פטרונו של שייקספיר. ראשי תיבות הפוכים של הפטרון יהיו W.H. - שם אשר מוזכר בפתיחה לספר הסונטות. סונטות ההולדה, בתרגומה של זיוה שמיר, 2010 ערך זה הוא קצרמר בנושא ספרות. אתם מוזמנים לתרום לוויקיפדיה ולהרחיב אותו.
קוילה-סוריה

קוֹילה סוריה הוא מונח שמקורו בתקופה ההלניסטית (ביוונית: ἡ Κοίλη Συρία, "סוריה החלולה"; בלטינית: SYRIA COELE) והיו לו משמעויות גאוגרפיות שונות בתקופות שונות. המונח התייחד לתיאור האזור שמוכר כיום כבקאע בלבנון, אך לעיתים קרובות השתמשו בו לתיאור כל השטח שמדרום לנהר אל-כביר, בגבולה הצפוני של לבנון עם סוריה של ימינו, ובכלל זאת ארץ יהודה, עד גבול מצרים. האזור עמד במוקד סכסוך בין הממלכה הסלאוקית לבית תלמי מאז קרב איפסוס (301 לפנה"ס). נראה שמקור המונח הוא "חילת סוריה". "חילא" בארמית סורית פירושו עמק או בקעה. במובן המצומצם של המונח, הוא התייחס לאזור שבין הר הלבנון ומול הלבנון. עם זאת, ייתכן שהמונח "קוילה" מקורו במונח "כל" בשפות שמיות במובן של סוריה כולה. בשנת 318 לפנה"ס כבש את קוילה סוריה תלמי בן לאגוס, גנרל בכיר בצבאו של אלכסנדר הגדול שנעשה שליט מצרים. הוא נסוג מן האזור ב-313 לפנה"ס, בזמן שהצטרף לקואליציה נגד אנטיגונוס מונופתלמוס. ב-312 לפנה"ס הביס סלאוקוס הראשון את דמטריוס הראשון ממקדון (בנו של אנטיגונוס) בקרב עזה, והדבר אפשר לתלמי לכבוש מחדש את קוילה סוריה. הוא החזיק בשטח מספר חודשים עד שחזר לידי אנטיגונוס. תלמי כבש את האזור בשלישית ב-302 לפנה"ס אך נסוג במהירות לאחר ששמע דיווח כוזב כי אנטיגונוס ניצח. הוא חזר רק לאחר שאנטיגונוס נוצח בקרב איפסוס ב-301 לפנה"ס. קוילה סוריה ניתנה לסלאוקוס, בשל ניצחונו בקרב איפסוס ותרומתו האפסית של תלמי לניצחון. למרות זאת, סלאוקוס לא כבש בכוח את קוילה סוריה מתלמי – ייתכן בשל עזרתו של הלה לביסוס בית סלאוקוס בבבל. המלכים הבאים בשושלת הסלאוקית לא ויתרו על השטח, דבר שהוביל לסדרת מלחמות בין בית תלמי לסלאוקים, הקרויות "המלחמות הסוריות". בשנת 194 הקים ספטימיוס סוורוס פרובינקיה רומית בשם "קוילה סוריה" (אנ'), שאליה ואל הפרובינקיה פיניקיה סופחו החבלים הצפונים של הפרובינקיה סוריה פלשתינה. קוֹילֶה, במלעיל. אוריאל רפפורט, מגלות לקוממיות, האוניברסיטה הפתוחה, כרך ג, יחידה 5, עמ' 10. מנחם שטרן – Menahem Stern, Greek and Latin Authors on Jews and Judaism, Jerusalem, 1976, Vol. I, III. Theophrastus, p. 14
ניוון וולריאני

ניוון ווֹלריאני (באנגלית: Wallerian degeneration) הוא תהליך המתרחש בעקבות חיתוך או פגיעה בקשר בין אקסון לגוף תא העצב. התהליך מתרחש הן במערכת העצבים ההיקפית והן במערכת העצבים המרכזית. הוא מתחיל כ-24 שעות לאחר הפגיעה, בחלק הדיסטאלי של אתר הפגיעה, כלומר בחלק של האקסון, שרחוק מגוף התא. השלד וממברנת האקסון מתפרקים ולאחר מכן גם מעטה המיאלין. מקרופאגים ותאי שוואן מפנים את שיירי התא ואת המיאלין המעכב את תהליך ההתחדשות. תוך 96 שעות מהפגיעה, מתחילים לצוץ נבטים של קצות עצב מהחלק הפרוקסימאלי של אתר הפגיעה, כלומר החלק של גוף התא. הנבטים מכוונים על ידי גורמי גידול עצביים, המופרשים על ידי תאי השוואן, לכיוון הנוירולמה (צינור העצבים שנותר חלול). לאחר ההגעה לצינור, ההתחדשות ממשיכה בקצב של 1-3 מ"מ ליום, עד ההגעה לתא המטרה. תהליך ההתחדשות איטי וקשה הרבה יותר במערכת העצבים המרכזית (כולל חוט השדרה) מאשר בעצבים היקפיים, כי שם המיאלין מיוצר על אוליגודנדרוציטים ולא תאי שוואן. התהליך קרוי על שם אוגוסטוס וולני וולר (1816–1870), שחקר אותו בשנת 1850, על ידי חיתוך עצבים קרניאלים של צפרדעים. מדיה וקבצים בנושא ניוון וולריאני בוויקישיתוף ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
רועי ברקוביץ'

רועי ברקוביץ' (נולד ב-9 באפריל 1982) הוא כדורסלן עבר ישראלי ששיחק בעמדת הרכז. גובהו 1.80 מטר. משמש כיום כמנכ"ל אליצור "איתו" אשקלון. ברקוביץ', בנם של הכדורסלן מיקי ברקוביץ' ושלי ברקוביץ', גדל ברמת השרון ושיחק בקבוצת הנוער של א.ס. רמת השרון, עמה זכה בגביע המדינה לנוער בשנת 2000. במקביל, שיחק גם בנבחרת הנוער של ישראל, שסיימה במקום העשירי באליפות אירופה באותה שנה, ובנבחרת הכדורסל של תיכון רוטברג שברמת השרון. בעונת 2000/2001 הצטרף לאליצור אשקלון, שבסיום העונה ירדה לליגה הלאומית. בעונה שלאחר מכן חזר להפועל רמת השרון, ששיחקה אז בליגה הלאומית. בסיום העונה עלתה הקבוצה לליגת העל, והתאחדה עם הפועל חיפה ליצירת הפועל חיפה רמת השרון, אותה ניהל אביו. הוא שיחק בקבוצה ארבע עונות נוספות, עד שירדה לליגה הלאומית ב-2006. מעמדו בקבוצה התחזק בהדרגה, ובעונתו האחרונה בה היה לחוטף הכדורים הטוב בליגה. בסיום העונה הצטרף לקבוצת הכדורסל של לימסול מהליגה הקפריסאית, אך עזב תוך זמן קצר לדן בוס ההולנדית. הוא שיחק בקבוצה זו במשך שתי עונות, בראשונה שבהם זכתה באליפות הולנד, ובשנייה בגביע. במהלך שהותו בהולנד נתגלה בבדיקת שתן חומר שיכול לשמש להסתרת חומרים אסורים. ברקוביץ' טען כי מדובר בתרופה שהשימוש בה הותר לו, אך התאחדות הכדורסל ההולנדית גזרה עליו השעיה של 11 חודשים. מאוחר יותר קוצר עונשו לארבעה חודשי השעיה. ב-2008 שב לישראל, לקבוצת מכבי גבעת שמואל, שבסיום העונה ירדה לליגה הלאומית. ב-2009 פרש ברקוביץ ממשחק פעיל בעקבות פציעות. ב-2013 מונה למנהל המקצועי של א.ס. רמת השרון. ב-2018 מונה למנכ"ל אליצור "איתו" אשקלון ברקוביץ' נשוי לסופי הלפרין מנכ"לית עמותת גשר אל הנוער ואב לארבעה. בדומה לו ולאביו גם אחיו הצעיר, ניב, הוא כדורסלן. מדיה וקבצים בנושא רועי ברקוביץ' בוויקישיתוף "אנחנו כבר לא הבנים של…": ניב ורועי ברקוביץ' הגיעו לאליצור איתו ברק חקלאי, ברקוביץ', מותג גם בניהול, באתר ynet, 22 בנובמבר 2013
דלקת סימפונות חריפה

דלקת סימפונות חריפה (באנגלית: Acute bronchitis) היא מחלה הנגרמת בעיקר על ידי נגיפים, הגורמים לפגיעה בתאים המפרישים ריר בסמפונות הריאה, וכתוצאה מכך נוצרת דלקת ופגיעה בשעריות (Cilia) של דרכי הנשימה, מה שמקל על התיישבות חיידקים ועל מעורבותם ביצירת המחלה (החיידקים מהווים למעשה גורם משני למחלה). הביטוי השכיח למחלה הוא שיעול אשר כולל גם את עווית הסימפון וצפצוף במהלך הנשימה, הרעה של הוצאת האוויר, כאבים מאחורי עצם החזה, אשר מתגברים בעת שאיפה עמוקה ובשיעול, קולות נשימה אופייניים, ללא קוצר נשימה או כיחלון. דלקת סימפונות חריפה לעומת דלקת ריאות: בבדיקה קלינית יכול להיות קושי להבדיל בין שתי המחלות אולם בניגוד לדלקת ריאות, בדלקת הסימפונות אין מעורבות פתולוגית של נאדיות הריאה, ואין תסנין (Filtrate) שניתן לזהות בצילום ("ריאות נקיות"). הגורמים השכיחים ביותר לדלקת סימפונות חריפה הם נגיפים מסוג Rhinovirus וממשפחת Adenoviridae, Coronaviridae, ‏Orthomyxoviridae ו-Paramyxoviridae. דלקת סימפונות כרונית דלקת סימפונונות מחלת ריאות חסימתית כרונית וירוסים וחיידקים במערכת הנשימה מדיה וקבצים בנושא דלקת סימפונות חריפה בוויקישיתוף ערך זה הוא קצרמר בנושא מחלות. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
בופאל

בופאל או בהופאל (בהינדי: ‏भोपाल‏Ⓘ‏; באנגלית: Bhopāl) היא עיר במרכז הודו, בירת מדינת מאדהיה פרדש והבירה המנהלית של מחוז בופאל. שמה של בופאל נגזר משמה של העיר הקדומה בהוג'פאל (Bhojpal) שמשמעותו "סכר בהוג'". הראג'ה בהוג' (Bhoj,‏ 1010-1053) שלט באזור במאה האחת עשרה, ונחשב למייסדה של העיר ולבונה הסכר, שהקמתו הביאה ליצירת האגם העליון. נפילתה של השושלת ששלטה בעיר הביאה לשקיעתה של בופאל למשך מאות שנים. העיר הוקמה מחדש במאה השמונה עשרה על ידי דוסט מוחמד חאן (1672 -1740), בתקופת האימפריה המוגולית, ולפיכך הושפעה רבות מהתרבות והארכיטקטורה המוסלמית. עד 1956 היה לעיר ולאזור מעמד של נסיכות. העיר נשלטה בין השנים 1819–1926 על ידי ארבע בגום. הראשונה, קודסיה (Qudsia), שלטה בשנים 1819–1837. לאחר מכן ירשה אותה נכדתה היחידה שאה ג'האן (Sultan Shah Jahan), ששלטה נומינלית בשנים 1844–1860, כאשר אמה, סיקאנדאר (בתה היחידה של קודסיה), שימשה כעוצרת. ב-1860, סיקאנדר הוכרזה כבגום באופן רשמי ושלטה עד 1868. בשנה זו, שוב עלתה שאה ג'האן לשלטון, הפעם בתור שליטה בפועל, עד 1901, אז ירשה אותה הבגום האחרונה של בופאל, קאיקסארו ג'האן (Kaikhusrau Jahan) ששלטה בשנים 1901–1926. ב-1926 ויתרה על הכס לטובת בנה, חמידוללה חאן (Hamidullah Khan), שהיה לבגום בעיקר כתואר של כבוד עד 1947, כאשר הודו השיגה את עצמאותה ופירקה את הנסיכויות. העיר שימשה כבירת מדינת בופאל מ-1949 עד 1956. עם איחוד בופאל עם מאדהיה פרדש, הפכה העיר לבירת המדינה המאוחדת. בין 1961–1971 חודשה המסורת של שליטה אשה, כאשר סעידה סולטאן (Sajida Sultan), בתו של חמידוללה, הוכרה כבגום של בופאל. ב-1971 נחקק התיקון ה-22 לחוקת הודו, אשר ביטל את התארים המלכותיים. העיר שוכנת בגובה ממוצע של 427 מטר מעל פני הים. שטחה הוא כ-304 קילומטר מרובע. האקלים הוא סובטרופי לח. החורף יבש ונוח, והטמפרטורות מגיעות לשיאן במאי - כ-40 מעלות צלזיוס. הקיץ חם ולח, ומשופע בגשמי מונסון. בופאל ידועה כ"עיר האגמים" בשל שפע האגמים הטבעיים והמלאכותיים באזור. בעיר עצמה שני אגמים גדולים -האגם העליון והאגם התחתון. שטח האגם העליון הוא 31 קילומטר מרובע, והוא נוצר במאה ה-11 באמצעות הקמת סכר על נהר סמוך, סכר ממנו נגזר שם העיר. האגם התחתון קטן בהרבה, והוא נוצר ב-1794. פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. בעיר שוכן אחד המסגדים הגדולים בהודו, טאג' אל-מסג'יד, שבנייתו נמשכת לסירוגין מאז 1868. ערך מורחב – אסון בופאל העיר קנתה לה את פרסומה בנסיבות טרגיות: ב-3 בדצמבר 1984 דלפו 40 טונות של התרכובת הכימית מתיל איזוציאניד ממפעל בבעלות חברה-בת של יוניון קרבייד האמריקנית. הגז גרם למותם של לפחות 15,000 נפש, ולפגיעה במאות אלפים. האסון נחשב לאחד מהחמורים ביותר באסונות האקולוגיים מעשה ידי אדם. מדיה וקבצים בנושא בופאל בוויקישיתוף אתר האינטרנט הרשמי של בופאל בופאל, באתר אנציקלופדיה בריטניקה (באנגלית) האות ה במילה בהופאל היא אות מנושפת, בעברית התקבל בעבר הכיתוב פופאל ערך זה הוא קצרמר בנושא יישובים בהודו. אתם מוזמנים לתרום לוויקיפדיה ולהרחיב אותו.
אדהרבעל

אדהרבעל היה בנו של מיקיפסה ונכדו של מסיניסה, ששלט על נומידיה בין 118 ל-112 לפנה"ס. מיקיפסה הותיר את הממלכה לשלושה: המלוכה לבנו הלא-חוקי והמאומץ יוגורתה ושיתוף סמכויות עם שני בניו החוקיים, אדהרבעל והיימפסל. השניים קינאו ביוגורתה ולא הסכימו להסדר שלטון זה, והממלכה חולקה לשלוש ממלכות, יוגורתה תקף את שתי הממלכות האחרות - רצח את היימפסל ואדהרבעל נמלט מפניו לרומא, על מנת לבקש את עזרתה של הרפובליקה הרומית בהשבת חלקו לידיו. הרומאים אכן סייעו לאדהרבעל להשיב את חלקו לידיו ב-117, אבל יוגורתה הצליח, במצור על בירת נומידיה קירטה לכבוש גם את חלקו של אדהרבעל והוא הומת בידי יוגורתה בשנת 112 לפנה"ס, למרות ניסיונו להפוך לבן חסות של הרומאים. יחד עם אדהרבעל הוצאו להורג גם סוחרים רומאים שהיו בעיר וסייעו בהגנתה. מלחמת יוגורתה Lindley Murray, E. Merriam & Co, The English Reader, page 119 ff: "Speech of Adherbal to the Roman Senate" Sallust, S. A. Handford, The Jugurthine War: The Conspiracy of Catiline J. D. Fage, Roland Anthony Oliver, The Cambridge History of Africa p. 185-186
להיות קצין

להיות קצין הוא סרט תיעודי של הבמאי איתן אורן, שהוקרן בערוץ 1 ב-1991. צילומי הסרט נערכו בבית הספר לקצינים של צה"ל - בה"ד 1, ועקבו אחר מספר צוערים מתחילת קורס קציני חי"ר במהלך חורף 1990 (תחת פיקודם של מפקד בית הספר לקצינים גיורא איילנד ומפקד הפלוגה טל רז) ועד להצבתם בתפקידי פיקוד בשטח. לאחר ההקרנה הראשונית בטלוויזיה הוקרן הסרט פעמים רבות בכנסים ובסמינרים וזכה להצלחה רבה. חלק גדול מהצלחת הסרט היה תודות לבחירה מוצלחת של הצוערים שעליהם מתבסס הסרט, ולכנות ולתמימות של הדיאלוגים. הסרט מתחיל בשלב המיון הראשוני של הצוערים, וסוקר את פחדיהם. בהמשך עוקב הסרט אחריהם ביציאות הביתה, בדילמות משפחתיות, ובדילמות חברתיות. בסוף הסרט אפילוג קצר שמציג את הצוערים חצי שנה לאחר הקורס, ובו נזכר לראשונה "נוהל חניבעל" כאשר הקצין הצעיר ארז אשל מסביר לחייליו כיצד לפעול בשעת חטיפה. אחדים מהמרואיינים הראשיים, כגון הצוערים יוצאי חטיבת הצנחנים, התפרסמו מאוחר יותר: ארז אשל (לשעבר ראש מנהל חברה ונוער במשרד החינוך, פעיל חברתי ומקימן של המכינות הקדם צבאיות החילוניות), יהודה פוקס (שהגיע לדרגת אלוף) ומיכאל ביטון מגולני (שכיהן כשר במשרד הביטחון) כן מרואיינים ומופיעים בסרט מפקדי בה"ד 1 אל"ם מתי הררי ומחליפו אל"ם גיורא איילנד. את הסרט ליווה שיר הנושא "בדרך הזאת לבד" בביצוע סימה עמיאל ללחן ומילים של איתן אורן. "להיות קצין", במסד הנתונים הקולנועיים IMDb (באנגלית) שיר הנושא - "בדרך הזאת לבד"(הקישור אינו פעיל), מתוך האתר allsongs.co.il האלוף אורי שגיא על פיקוד, קצונה וחשיבות הדוגמה האישית, מתוך הסרט "להיות קצין" (וידאו)
פזצט"א

פזצט"א – ראשי תיבות צה"ליים שפירושם: פול, זחל, צפה, טווח, אש, ומטרתם להציג את הצעדים שעל רובאי לנקוט בעת היתקלות באויב. ראשי התיבות משמשים כעזר זיכרון לזכירת הפעולות וסדרן: פול: מעבר ממצב עמידה למצב שכיבה, כדי לצמצם את חשיפת הגוף לירי האויב. זחל: זחילה לעמדה המיטבית הקרובה ביותר, כמו כן שתספק מחסה ותאפשר תצפית. צפה: בחינת האזור, לשם איתור מקור הירי. טווח: אומדן המרחק למטרה וכיוון כלי הירי. אש: ירי לעבר המטרה. בעבר היו ראשי התיבות אפזצט"א - הא' הראשונה נפתחה אף היא (כמו האחרונה) ל"אש". עם שינוי תורת הלחימה, נשמטה הא' הראשונה, והחייל מצווה להגן על עצמו לפני שהוא משיב אש. בלשון היומיומית של החיילים בצה"ל הפך הביטוי פזצט"א לתיאור השלב בו החייל מפיל עצמו במהירות לקרקע בזמן התקלות. ערך זה הוא קצרמר בנושא צה"ל. אתם מוזמנים לתרום לוויקיפדיה ולהרחיב אותו.
דלקת קנה הנשימה

דלקת קנה הנשימה (בלטינית: Tracheitis) היא דלקת השכיחה אצל ילדים או אצל זקנים. היא דומה לדלקת של תיבת הקול ושל הסמפונות. זוהי מחלה חריפה, אשר מתפתחת במהירות ועלולה להידרדר לאי ספיקה נשימתית. הביטויים הקליניים העיקריים הם חום גבוה, סטרידור (צפצוף בעת שאיפה ונשיפה), קוצר נשימה ושיעול מוגלתי. בדלקת קנה הנשימה ניתן לראות הצרה של אזור ה-Subglottis. הזיהום נוצר לרוב על ידי חיידקי Staphylococcus aureus וחיידקים בסוג Streptococcus. רירית קנה הנשימה היא מודלקת ובצקתית. דלקת קנה הנשימה (אורכב 05.05.2009 בארכיון Wayback Machine), באתר Info Med דלקת קנה הנשימה, באתר אנציקלופדיה בריטניקה (באנגלית) ערך זה הוא קצרמר בנושא רפואה. אתם מוזמנים לתרום לוויקיפדיה ולהרחיב אותו. הבהרה: המידע בוויקיפדיה נועד להעשרה בלבד ואינו מהווה ייעוץ רפואי.
בשם ההסתברות

בשם ההסתברות הוא כשל לוגי המניח שכיוון שמשהו עשוי להתרחש הוא גם עתיד להתרחש בוודאות, בלי קשר למידת סבירותו. כשל זה משמש לעיתים קרובות, ביחד עם כשלים אחרים, כדי לנצל פחד או לעורר פרנויה. "יש כל כך הרבה האקרים באינטרנט. לכן, אם לא תשתמש ב'חומת אש' כשאתה גולש, באופן בלתי נמנע תפגע על ידי האקרים". "חברה א משיגה בביצועים את חברה ב בשנים האחרונות. בתוך כמה שנים הם ישתלטו על השוק וחברה ב תפשוט את הרגל".
מטול שקפים

מטול שקפים, בדומה למקרן, הוא מכשיר אופטי המשתמש באור כדי להציג תמונה מוגדלת על מסך. מדובר במכשיר אופטי אשר מייצר אור, ומרכז אותו באמצעות עדשה. מעל העדשה מונח שקף, ובאמצעות עדשה נוספת ומראה, האור שעבר את השקף מוקרן על-גבי מסך. מקור התמונה הוא בשקף, יריעת פלסטיק שקופה מודפסת או כתובה בכתב יד. השקף מונח על משטח הזכוכית של המטול, אשר מתחתיו ישנו מקור אור ומעליו מערך מראות ועדשות המעביר את האור לעבר המסך או הקיר. המטול דומה למקרן שקופיות, שבו מקור אור מאיר שקופית ליצירת תמונה על מסך. למרות זאת ישנו שוני בגודל השקף המוקרן וחשיבות הנחת השקף בכיוון המתאים (ההקרנה יוצרת אפקט מראה לעומת מקרן שקופיות בו מוצגת התמונה באופן ישר). לעומת מקרן וידאו, מערכת האור במטול פשוטה מאוד ומורכבת לרוב מנורת הלוגן בעוצמת 750 או 1000 וואט. מנורה זו פולטת חום רב וכמו כן, היא מופעלת בעוצמה גבוהה יותר מנורת הלוגן רגילה, דבר הגורם לשריפתה לאחר פחות מ-100 שעות פעולה ולכן היא מהווה את החלק היקר ביותר לתחזוקה במקרן. מקרן וידאו מודרני מכיל נורת כספית בלחץ של 200 אטמוספירות שנצילותה החשמלית גבוהה יותר ומאפשרת אלפי שעות פעולה. המטול מכונה לעיתים בלשאצר, על שם משתה בלשאצר מספר דניאל בו הופיעה כתובת על הקיר. מקרנים עתיקים ובהם פנס קסם נחשבים כאבות מטול השקפים. ב-1645, תיאר אתנסיוס קירכר בספרו "Ars Magna Lucis et Umbrae", את המראה הסטגנוגרפית: מערכת הקרנה פרימיטיבית המורכב מעדשות מרכזות ותמונות או טקסט שצוירו על מראה קעורה, המאפשרת תקשורת למרחקים ארוכים. ב-1853, הפיזיקאי הצרפתי אדמונד בקרל (Edmond Becquerel) פיתח את מערכת המטול הראשונה. ב-1866, המפתח והממציא, ג'ולס דובסק, הציג אותה לראשונה. השימוש הראשון בשקפים השקופים היה בצבא ארצות הברית שהחל להשתמש בה במלחמת העולם השנייה באקדמיה הצבאית. בשנות ה-50 וה-60, חברות כקודאק ו-3M ייצרו מכשירים מסחריים שזכו לתפוצה רבה. מטול השקפים זכה לפופולריות רבה בכיתות לימוד ובהוראה. בעקבות פיתוח המקרן הדיגיטלי, המצגות והלוחות החכמים, פחת השימוש במטול השקפים. מדיה וקבצים בנושא מטול שקפים בוויקישיתוף Mangal, S.K.; Mangal, Uma (2008). Teaching of Social Studies. PHI Learning. p. 225. ISBN 978-81-203-3534-9. Scott, Steve (10 ביולי 2019). "Classroom Projector Lamp Life Guide". outdoormoviehq.com. נבדק ב-2 בנובמבר 2019. {{cite web}}: (עזרה) Derra, Guenther; Moench, Holger; Fischer, Ernst; Giese, Hermann (2005). "UHP lamp systems for projection applications". Journal of Physics D: Applied Physics. 38 (15): 2995–3010. doi:10.1088/0022-3727/38/17/R01. Willis, N. E. (13 במרץ 2008). "A Survey of the Use of the Overhead Projector in the United Kingdom". Audio-Visual Media. 3: 5–8. doi:10.1080/09523986908547852. {{cite journal}}: (עזרה) Debbie D. Griggs, "Projection Apparatus for Science in Late Nineteenth Century America", Rittenhouse, 7, 9-15 (1992) Hannavy, John, ed. (2013). Encyclopedia of Nineteenth-Century Photography. Routledge. p. 446. ISBN 0-415-97235-3. "Overhead Projectors". המוזיאון הלאומי להיסטוריה אמריקנית. נבדק ב-2 בנובמבר 2019. {{cite web}}: (עזרה)
מקרן שקופיות

מקרן שקופיות הוא מכשיר אופטי מכני להצגת צילומי שקופיות. בשנות החמישים נכנסו לראשונה לשימוש נרחב מקרני שקופיות 35 מילימטר, צאצאים ישירים של פנס הקסם בפורמט גדול יותר, כסוג של בידור ביתי; בני משפחה וחברים היו מתכנסים לצפייה במצגת שקופיות. צילום שקופיות במהלך חופשות ובאירועים משפחתיים היה תחביב נפוץ. מקרני שקופיות היו בשימוש נרחב גם במסגרות חינוך ומוסדות אחרים. כיום שקופיות ומקרני שקופיות הוחלפו ברובם על ידי מדיה המאוחסנת דיגיטלית ומוצגת על גבי מסך באמצעות מקרן וידאו או על גבי צג וידאו גדול. למקרן ארבעה רכיבים עיקריים: נורת ליבון או הלוגן חשמלית (בדרך כלל מקורר על ידי מאוורר) רפלקטור ועדשה "דוחסת" כדי לכוון את האור לשקופית מחזיק שקופיות עדשת מיקוד במרבית המקרנים מונחת פיסת זכוכית שטוחה סופגת חום בנתיב האור בין עדשת הדחיסה לשקופית, כדי להימנע מפגיעה בשקופית. זכוכית זו מעבירה אורכי גל בתחום הנראה לעין אך סופגת אינפרא אדום. האור עובר דרך השקופית והעדשה השקופה, והתמונה המתקבלת מוגדלת ומוקרנת על גבי מסך שטוח אנכי כך שהקהל יוכל לראות את השתקפות התמונה. לחלופין, ניתן להקרין את התמונה למסך "הקרנה אחורית" שקוף, המשמש לעיתים קרובות לתצוגה אוטומטית רציפה המיועדת לצפייה מקרוב. צורת הקרנה זו גם מונעת מהקהל להפריע לזרם האור על ידי הטלת צל על ההקרנה או היתקלות במקרן. השקופיות הוטענו למקרן על גבי מחסנית מלבנית או עגולה ("קרוסלה") בהתאם לדגם המקרן, לפי הסדר בו יוצגו. באמצעות שלט-רחוק המחובר למקרן קודמה המחסנית כדי לאפשר מעבר בין שקופיות. מציג שקופיות מצגת שקפים פנס הקסם של כריסטיאן הויגנס היה הצורה הקדומה ביותר של מקרן השקופיות נתיב האור מקרן שקופיות קרוסלה. הדגם בתמונה הוא 4400 של קודאק, מאמצע שנות השמונים הרצאה ב-1972, על שולחנו של המרצה מיטב אמצעי המדיה של תקופתו: בימין התמונה מקרן שקופיות "קרוסלה", באמצע רשמקול סלילים, משמאל מטול שקפים מזוודה של מקרן שקופיות, עם המקרן, כבל חשמל, שלט-רחוק, מחסניות השקופיות מדיה וקבצים בנושא מקרן שקופיות בוויקישיתוף מקרן שקופיות באתר נוסטלגיה אונליין
סאמולי ארו

סאמולי ארו (פינית: Samuli Aro; נולד ב-11 באפריל 1975 בג'ארבנפה שבדרום פינלנד) הוא רוכב מרוצי אופנועי אנדורו פיני שזכה חמש פעמים בתואר אלוף עולם באנדורו וחמש פעמים ניצח, כשהוא רוכב במסגרת נבחרת פינלנד, את מרוץ אנדורו ששת הימים הבינלאומי (ISDE). ארו החל להתחרות בשנת 1989 בתחום המוטוקרוס המקצועי והתחרה בתחום זה בלבד במשך 9 שנים. ב-1998 החל להתחרות גם באליפות העולם באנדורו (World Enduro Championship). הוא זכה בתואר הראשון שלו בשנת 2002 כשהוא רוכב בחסות קבוצת הוסקוורנה. בשנת 2003 עבר לרכב עבור KTM וסיים במקום השני אחרי סטפן מרימן, רוכב קבוצת הונדה. שנה לאחר מכן ב-2004, זכה בתואר אלוף העולם בקטגוריית E3. ב-2005 ו-2006 גרף ארו גם את אליפות קטגוריית ה-E2. ב-2007 סיים במקום השני אחרי מיקה אהולה, וב-2008 זכה שוב בתואר האליפות ב-E3. בכך הפך ארו לאחד מהרוכבים היחידים שמחזיקים בחמישה גביעי אליפות עולם באנדורו. לאחר שהתחרה במהלך עונת 2009, בשורות קבוצת המרוצים הרשמית של KTM בקטגוריית ה-E3 של אליפות העולם באנדורו על גבי אופנוע שתי פעימות בנפח 300 סמ"ק, פרש ארו ממרוצים. ב-2010 חתמה עמו KTM הסכם להמשך ייצוג היצרנית באירועים שונים ברחבי העולם למטרות קידום מכירות ויחסי ציבור. באוקטובר 2010 הגיע סאמולי ארו לישראל, בהזמנתה של היבואנית המקומית, להשתתפות בהפנינג KTM שנערך במשך 3 ימים ברחבי הארץ. במסגרת האירועים, השתתף ארו עם רוכבי השטח המקומיים בקורס רכיבת מרוצים וכן ברכיבה משותפת עימם במסלולי השטח שבצפון ובדרום הארץ. מדיה וקבצים בנושא סאמולי ארו בוויקישיתוף אתר הבית הרשמי של סאמולי ארו (באנגלית) דף הפרופיל של סאמולי ארו באתר קבוצת המרוצים של KTM גלריית תמונות שצולמה בעת ביקורו של סאמולי ארו בישראל (הקישור אינו פעיל, נובמבר 2018) סאמולי ארו, ברשת החברתית פייסבוק סאמולי ארו, ברשת החברתית אקס (טוויטר) סאמולי ארו, ברשת החברתית אינסטגרם סאמולי ארו, ברשת החברתית LinkedIn
סיכון יחסי

באפידמיולוגיה, סיכון יחסי (Relative Risk, Risk Ratio, RR) הוא היחס בין ההסתברות שהאירוע יתרחש בקבוצת החשופים לבין ההסתברות שהאירוע יתרחש בקבוצת הלא חשופים שמבטא למעשה את הסיכון בקרב מי שחשוף לעומת הסיכון בקרב מי שלא חשוף. סיכון יחסי לרוב מחושב במחקרים קליניים ובמחקרי עוקבה. במחקרים אלו, מעקב אחר הפרטים בשתי הקבוצות לתקופת זמן מסוימת מאפשרת לתעד את הארעות המחלה בכל קבוצה ולחשב את התדירות של המחלה בשתי הקבוצות. חשוב לזכור, כי קביעת הסיכון היחסי אינה מספקת כדי לקבוע אם החשיפה היא המשפיעה על הארעות המחלה מכיוון שקשר בין חשיפה למחלה יכול להימצא גם בשל השפעה הפוכה - של המחלה על החשיפה, או שהקשר מתקיים בגלל גורם שלישי, שמשפיע הן על החשיפה והן על המחלה. גורם כזה נקרא ערפלן. אם +R  הוא סיכון להיארעות המחלה בחשופים / ההסתברות שאירוע מסוים יתרחש בקבוצת החשופים ו- -R הוא סיכון להיארעות המחלה בלא חשופים  / ההסתברות שאירוע מסוים יתרחש בקבוצת הלא חשופים, אז הסיכון היחסי למחלה הוא: RR=R/1-R בהשוואה פשוטה בין קבוצות הניסוי לקבוצת הביקורת: - אם RR=1, אז אין הבדל בסיכון בין שתי הקבוצות. - אם RR<1, אז פחות סביר שהאירוע יתרחש בקבוצת ה"חשופים" לעומת קבוצת ה"לא-חשופים". - אם RR>1, אז יותר סביר שהאירוע יתרחש בקבוצת ה"חשופים" לעומת קבוצת ה"לא-חשופים". בעזרת הטבלה הבאה ניתן לבצע חישוב מלא של הסיכון היחסי למחלה בקרב החשופים לעומת הלא חשופים: כאשר a הוא משתנה של מספר החולים שהיו חשופים, b הוא משתנה של מספר האנשים הלא חולים שהיו חשופים, c הוא משתנה של מספר החולים שלא היו חשופים ו- d הוא משתנה של מספר האנשים הלא חולים שהיו לא חשופים. ע"פ הטבלה הנ"ל, הסיכון היחסי RR למחלה בחשופים ביחס ללא חשופים הוא: (RR=R+/R-= (a/a+b)/( c/c+d לדוגמה, אם ההסתברות לפתח סרטן ריאות בקרב מעשנים הוא 20% ובקרב לא מעשנים הוא 1%, ניתן יהיה לחשב את הסיכון היחסי ללקות בסרטן ריאות המקושר לעישון בעזרת הטבלה הבאה: אז הסיכון היחסי ללקות בסרטן ריאות המקושר לעישון הוא 20%, ע"פ החישוב הבא: RR=(a/(a+b))/(c/(c+d))= (20/100)/(1/100) =20% כלומר, למעשנים יש סיכוי של פי 20 לפתח סרטן ריאות לעומת לא מעשנים. יש להבחין בין המונח סיכון יחסי לבין המונח הפחתת סיכון מוחלטת. אם a קטן באופן משמעותי מ- b אז, a / ( a + b ) ≈ a / b {\displaystyle a/(a+b)\approx a/b} ובדומה לכך, אם c קטן באופן משמעותי מ- d אז, c / ( c + d ) ≈ c / d {\displaystyle c/(c+d)\approx c/d} ולכן, R R = ( a / ( a + b ) ) / ( c / ( c + d ) ) ≈ ( a / b ) / ( c / d ) = O R {\displaystyle RR=(a/(a+b))/(c/(c+d))\approx (a/b)/(c/d)=OR} אפידימיולוגיה סיכון מיוחס סטטיסטיקה מודן, ברוך. אפידמיולוגיה, הוצאה שלישית, פפירוס, בית ההוצאה אוניברסיטת תל אביב, 1998. מדיה וקבצים בנושא סיכון יחסי בוויקישיתוף Mosteller, Frederick, The measure of association in a 2X2 table, Journal of the American statistical Association Morris and Gardner, Calculating confidence intervals for relative risks (odds ratios) and standarised ratios and rates, British Medical Journal California Department of Public Health, Environmental Health Investigations Branch (ארכיון) ערך זה הוא קצרמר בנושא סטטיסטיקה. אתם מוזמנים לתרום לוויקיפדיה ולהרחיב אותו.